KTMS เด้ง 5% ลุ้นรายได้-กำไรปี 65 เด่น รับธุรกิจฟอกไตโต
KTMS ดีดกลับ 5% โบรกชี้รายได้-กำไรปี 65 โตเด่น ปี 66 โตต่อเนื่อง อานิสงส์ขยายสาขาผู้ใช้บริการฟอกไตเพิ่มขึ้น
KTMS ดีดกลับ 5% โบรกชี้รายได้-กำไรปี 65 โตเด่น ปี 66 โตต่อเนื่อง อานิสงส์ขยายสาขาผู้ใช้บริการฟอกไตเพิ่มขึ้น
17 ม.ค. 2566

ผู้สื่อข่าวรายงานว่า วันนี้ (17 ม.ค.66) ราคาหุ้น บริษัท เคที เมดิคอล เซอร์วิส จำกัด (มหาชน) หรือ KTMS ณ เวลา 14:46 น. อยู่ที่ระดับ 4.18 บาท บวก 0.18 บาท หรือ 4.50% สูงสุดที่ระดับ 4.32 บาท ต่ำสุดที่ระดับ 4.02 บาท ด้วยมูลค่าการซื้อขาย 71.77 ล้านบาท

บริษัทหลักทรัพย์ โกลเบล็ก จำกัด ระบุว่า รายได้จากการดำเนินงานช่วงปี 65 อยู่ที่ 360.2 ล้านบาท และในปี 66 อยู่ที่ 529.6 ล้านบาท เติบโตเฉลี่ย CAGR (65-66) 30.8% ต่อปี ขณะที่ประเมินกำไรช่วงปี 65 อยู่ที่ 18.2 ล้านบาท และในปี 66 อยู่ที่ 41.3 ล้านบาท มีการเติบโตเฉลี่ย CAGR (65-66) 56.9% ต่อปี
โดยมีปัจจัยสนับสนุนการเติบโตจากธุรกิจให้บริการฟอกเลือดด้วยเครื่องไตเทียมที่คิดเป็น 75% ของรายได้รวม ซึ่งบริษัทมีแผนเพิ่มกำลังการให้บริการโดยการขยายสาขาจากเดิมอีก 14 สาขา และเพิ่มจำนวนเครื่องไตเทียมอีก 123 เครื่อง ภายในปี 66 ส่วนกลุ่มธุรกิจอื่นๆ คิดเป็น 25% ของรายได้รวม มีแนวโน้มเติบโตควบคู่ไปกับการขยายสาขาในโรงพยาบาล
นอกจากนี้ บริษัทหลักทรัพย์ พาย จำกัด (มหาชน) ระบุว่า แนวโน้มผลการดำเนินงานและกำไรสุทธิในปี 65 มีแนวโน้มปรับตัวสูงขึ้นต่อเนื่องในปี 66 ซึ่งเป็นผลจากปัจจัยการเติบโตของธุรกิจฟอกไต จากนโยบายของภาครัฐ และจำนวนผู้ใช้บริการเพิ่มขึ้น รวมถึงแผนการขยายสาขา จาก 20 แห่งในไตรมาส 3/65 เป็น 34 สาขา โดยในปี 66 อีกทั้งยังมีจำนวนเครื่องไตเทียมเพิ่มขึ้นจาก 254 เครื่องในไตรมาส 3/65 เป็น 377 เครื่องในปี 66 จากปัจจัยในข้างต้น
ทั้งนี้ ส่งผลให้คาดการณ์กำไรเติบโตเฉลี่ย (CAGR) 50% (64-67) จากการคาดการณ์การเติบโตของ KTMS ที่คาดว่ากำไรสุทธิเติบโต 20% ในปี 65 และในปี 66 เติบโตจะเร่งขยายตัวขึ้นเป็น 124% และในปี 67 เติบโต 29% จากการรับรู้รายได้จากการขายและบริการที่เพิ่มขึ้น 28% CAGR (64-67)
รวมทั้งการเติบโตของกำไรขั้นต้นที่ 32% CAGR และในปี 2565 คาดอัตรากำไรขั้นต้นที่ 20% และในปี 2566 คาดอัตรากำไรขั้นต้นอยู่ที่ 22% และในปี 2567 คาดอัตรากำไรขั้นต้นอยู่ที่ 22% อีกทั้งคาดการณ์ EBIT Margin ทรงตัวจากงวดเดียวกันของปีก่อนที่ 8.1% ในปี 2565 และในปี 2566 ปรับเพิ่มขึ้นเป็น 11.4% และในปี 2567 ปรับเพิ่มขึ้นเป็น 11.8%